I Am... Sasha Fierce

**I Am... Sasha Fierce** on yhdysvaltalaisen laulaja Beyoncén kolmas studioalbumi, joka julkaistiin 18. marraskuuta 2008 Columbia Recordsin ja Music World Entertainmentin kautta.  

Albumi julkaistiin tupla-albumina, jonka tarkoituksena oli markkinoida Beyoncén kaksijakoista artistipersoonaa. Ensimmäinen levy *I Am... * sisältää hitaita ja keskitempoisia pop- ja R&B-balladeja, kun toinen levy *Sasha Fierce*, joka on nimetty Beyoncén alter egon mukaan keskittyy nopeampiin tempoihin, joissa yhdistyvät elektropopin ja europopin elementit. Ensimmäisen levyn kappaleet Beyoncé kirjoitti ja tuotti Babyfacen, Tricky Stewartin, The-Dreamin ja Ryan Tedderin kanssa. *Sasha Fierce* puolestaan sisältää tuotantoa esimerkiksi Darkchildilta ja Sean Garrettilta. 

*I Am... Sasha Fierce* oli kaupallinen menestys ja se nousi heti Yhdysvaltain Billboard 200 -listan kärkeen, myyden ensimmäisellä viikollaan 482 000 kappaletta. Albumista tuli Beyoncén kolmas peräkkäinen studioalbumi, joka nousi Yhdysvalloissa listaykköseksi. Albumi on myynyt maailmanlaajuisesti yli 10 miljoonaa kappaletta, mikä tekee siitä yhden 2000-luvun myydyimmistä albumeista. *I Am... Sasha Fierce* sai seitsemän Grammy-ehdokkuutta 52. Grammy-gaalassa vuonna 2010, mukaan lukien ehdokkuuden vuoden albumista. Hän voitti viisi palkintoa, ja kuudennen palkinnon myötä Beyoncé rikkoi ennätyksen eniten Grammy-palkintoja voittaneena naisartistina yhden illan aikana.

Albumin singlet ”If I Were a Boy” ja ”Single Ladies (Put a Ring on It)” menestyivät kansainvälisesti, joista ensimmäinen nousi listaykköseksi yli kymmenessä maassa ja sijoittui Yhdysvaltain Billboard Hot 100 -listan kolmanneksi, ja jälkimmäisestä tuli Beyoncén viides listaykkönen kyseisellä listalla. ”Diva” ja ”Ego” julkaistiin vain Yhdysvalloissa, kun taas ”Halo” ja ”Sweet Dreams” julkaistiin kansainvälisesti kolmantena ja neljäntenä singlenä. ”Broken-Hearted Girl” julkaistiin kansainvälisesti viidentenä singlenä, ”Video Phone” julkaistiin syyskuussa 2009 kahdeksantena, ja ”Why Don’t You Love Me” yhdeksäntenä ja viimeisenä singlenä kesäkuussa 2010. Beyoncé lähti maailmanlaajuiselle *[[I Am... World Tour (kiertue)|I Am...]]* -kiertueelle markkinoidakseen albumia. 

## Äänitys ja tuotanto
Albumin äänitykset kestivät yhdeksän kuukautta ja Beyoncé äänitti albumia monissa eri studioissa. Hän oli joko mukana kirjoittamassa tai tuottamassa kaikkea *I Am... Sasha Fiercen* materiaalia. Beyoncé teki yhteistyötä monien lauluntekijöiden ja tuottajien kanssa kuten Babyfacen, Stargaten, Tricky Stewartin, The-Dreamin, Darkchildin, Sean Garrettin, Solange Knowlesin, Rico Loven, Ryan Tedderin, Bangladeshin, Wayne Wilkinsin ja Blac Elvisin kanssa. Beyoncé teki myös yhteistyötä muusikoiden kanssa, joiden kanssa hän ei ollut työskennellyt aiemmin. Kappaleessa ”If I Were a Boy” hän työskenteli Toby Gadin ja BC Jeanin sekä ”Disappear” -kappaleessa Amanda Ghostin kanssa.

*I Am...* -levylle Beyoncé sai vaikutteita folkista ja vaihtoehtorockista, ja hän käytti soittimia, joita hän ei ollut aiemmin juuri hyödyntänyt, kuten akustista kitaraa. Tedder auttoi erityisesti albumin balladien muotoilussa. Beyoncé työskenteli Ghostin kanssa uudistaakseen Franz Schubertin ”Ave Maria” -kappaleen aiemmin kirjoitettuaan kappaleen ”Disappear” yhdessä. Kappale ”Smash Into You” oli alun perin tarkoitettu Jon McLaughlinin toiselle studioalbumille *OK Now* nimellä ”Smack Into You”. Kappale kuitenkin poistettiin hänen albuminsa lopullisesta kappalelistasta, koska se oli vuodettu verkkoon.

Yhdeksän kuukauden aikana marraskuusta 2007 elokuuhun 2008 Beyoncé äänitti yli 70 kappaletta. Karsintavaiheessa hän päätti, ettei halunnut sovittaa kahta eri lähestymistapaa yhdelle levylle. Jos kappale ei merkinnyt hänelle mitään, se jätettiin pois lopullisesta kappalelistasta. Lopulta albumin normaaliversioon valittiin 12 kappaletta ja deluxe-versioon otettiin mukaan viisi lisäkappaletta.

## Musiikki ja sanoitukset
*[[Billboard]]* -lehden haastattelussa Beyoncé kuvaili *I Am... Sasha Fierce* -albumia tupla-albumiksi. Hän sanoi: ”Toisella puolella on kauniita kappaleita, jotka ovat enemmän valtavirtaa mukailevia, ja toisella puolella taas on perinteisempää R&B:täni faneilleni, jotka ovat olleet mukana alusta asti. Osa kuulostaa Barbra Streisandilta, Karen Carpenterilta ja The Beatlesilta 1970-luvulla.” AllMusic -sivuston Andy Kellman näki ensimmäisellä levyllä ”pohjimmiltaan pienen kokoelman aikuiseen makuun suunnattuja balladeja. Akustiset kitarat, pianot, jouset, pohdiskeleva itsensä tutkiskelu ja suuret eleet täyttävät kokonaisuuden, ja siinä on enemmän juuria [19]70-luvun soft rockissa kuin soulissa.” Toinen levy *Sasha Fierce* sisältää vahvoja vaikutteita elektronisesta musiikista, joita kuullaan esimerkiksi kappaleissa ”Radio” ja ”Sweet Dreams”. Arviossaan Kellman totesi, että ”Diva” muistuttaa rohkeudessaan *[[B’Day]]* -albumin kappaleita ”Freakum Dress” ja ”Ring the Alarm”. Vaikka kappaleet ”Ego” ja ”Why Don’t You Love Me” kuuluvat *Sasha Fierce* -levylle, pidettiin niitä risteyskohtana molempien levyjen välillä. MTV Newsin Jennifer Vineyard totesi, että kappaleet muistuttavat *Sasha Fierceä*, mutta sanoituksellisesti *I Am* -levyn haavoittuvuutta. Albumi esittelee virallisesti Beyoncén alter egon Sasha Fiercen. Hän kertoi, että Sasha syntyi tehtäessä hänen vuoden 2003 kappaletta ”Crazy in Love”. *[[People (lehti)|People]]* -lehden haastattelussa Beyoncé kertoi, että alter ego on tarkoitettu vain lavalle. Toimittaja Emmet Sullivan kuvaili Sasha Fierceä aistilliseksi ja agressiiviseksi alter egoksi.

”If I Were a Boy” on albumin ainoa kappale, jota Beyoncé ei ollut mukana kirjoittamassa. Suurimman osan kappaleen sanoituksista kirjoitti BC Jean, joka oli saanut inspiraation kappaleeseen huonosta parisuhteesta. Beyoncé kertoi *[[Essence]]* -lehdessä, että ”If I Were a Boy” eroaa hänen aiemmista kappaleista siten, ettei se ole perinteinen R&B-kappale. Musiikkikriitikot huomasivat, että kappale vaikutti olevan sekoitus hänen omasta hitistään ”Irreplaceable” (2006), Fergien singlestä ”Big Girls Don’t Cry” (2007) ja Ciaran singlestä ”Like a Boy” (2007). *[[Los Angeles Times]]* -lehden Ann Powers näki kappaleen naisten voimaantumista käsittelevänä, ”Irreplaceablen” jatkeena. Musiikillisesti ”Single Ladies (Put a Ring on It)” on vauhdikas tanssipop- ja R&B-kappale, jossa on vaikutteita dancehallista ja bouncesta. *[[Chicago Tribune]]n* Greg Kotin mielestä kappaleen sanoitukset viittaavat ”eron jälkeiseen tunnelmaan”. ”Halo”, jonka sävelsivät Ryan Tedder ja Evan Bogart, oli alun perin tarkoitettu Beyoncélle, mutta Leona Lewis oli vähällä äänittää kappaleen Beyoncén aikatauluongelmien vuoksi.

”Ave Maria” sisältää samplen Franz Schubertin kappaleesta ”Ave Maria”. Kriitikot kuvailivat ”Diva” -kappaletta muunnelmaksi Lil Waynen kappaleesta ”A Milli”, ja nimesivät ”Divan” sen naispuoliseksi vastineeksi. Kappale rakentuu takeltelevan rytmin varaan. ”Sweet Dreams” sai kriitikoilta kiitosta elektronisen bassolinjan käytöstä, ja jotkut vertasivat sen elektropop-vaikutteita Michael Jacksonin kappaleeseen ”Beat It”. ”Sweet Dreams” pohjautuu nykyaikaiseen R&B:hen ja sisältää vaikutteita 1980-luvun funkista. ”Broken-Hearted Girl” on keskitempoinen pianoballadi. Sen tuotanto ja melodia rakentuvat jousien ja rumpukoneen rytmin varaan. IGN Musicin Spence D. totesi, että ”Hello” muistuttaa albumin ensimmäisellä puolella olevia balladeja. Kriitikoiden mukaan ”Video Phone” viittaa sanoituksillaan ”Skype-seksin ja esityksen pitämiseen miehelle, jonka tapasit juuri klubilla.” Remix-versiossa Beyoncé ja Lady Gaga laulavat säkeitä vuorotellen. Musiikillisesti kappale koostuu yksinkertaisista sanoituksista, joihin on kätketty vihjailuja. Beyoncé ja Gaga esittävät huokauksia ja ähkäisyjä laulaessaan kappaletta. ”Disappear” koostuu ”herkästä kitarasäestyksestä ja hienovaraisista harmonioista”. ”That’s Why You’re Beautiful” on hidastempoinen soft rock- ja rock-tyylinen voimaballadi, jossa on ”raskaasti soiva” kitarariffi ja takeltelevat rummut. Kriitikot vertasivat kappaletta Alice in Chainsin ja Jill Scottin tuotantoon. Albumin platinapainos sisältää cover-version Billy Joelin kappaleesta ”Honesty” (1979).

## Nimi ja kansikuva
Albumin nimeksi tuli *I Am... Sasha Fierce* korostamaan eroa Beyoncén ja alter egon Sasha Fiercen välillä; ensimmäinen levy on nimeltään *I Am...* ja toinen *Sasha Fierce*. 

Beyoncé vertasi albumia aikakauslehteen kertoen, että *I Am... Sasha Fierce* oli tupla-albumi, jolla oli kaksi kantta. *I Am...* -levyn kansikuva näyttää Beyoncén ilman näkyvää vaatetusta tai meikkiä. *Sasha Fierce* -levyn kansikuva puolestaan näyttää Beyoncén voimakkaassa meikissä, korkeissa koroissa, kireä vaate yllään ja metallihanskassa. Albumin normaali- deluxe- ja platinapainosten kansikuvat ottivat saksalainen valokuvaaja Peter Lindbergh.

*[[Harper’s Bazaar]]* -lehden haastattelussa vuonna 2021 Beyoncé kertoi, että hän perusti koko projektin mustavalkokuvauksen varaan sen jälkeen, kun eräässä kokouksessa oli sanottu, että hänen faninsa eivät pitäneet mustavalkoisista kuvista. Beyoncé kertoi: ”Minua raivostutti ajatus, että jokin toimisto voisi sanella, mitä fanini halusivat kyselyn perusteella.” Hän korosti, että oli ”niin uupunut ja kyllästynyt näihin kaavamaisiin yrityksiin”, ja huomautti albumin myöhemmästä kaupallisesta menestyksestä.

## Julkaisu ja markkinointi

Beyoncé markkinoi *I Am... Sasha Fierce* -albumia monilla televisioesiintymisillä ja palkintogaaloissa esittämällä albumin kappaleita loppuvuodesta 2008 alkuvuoteen 2010 saakka. Beyoncén isä ja silloinen manageri Mathew Knowles järjesti albumille kuuntelutilaisuuden New Yorkissa 22. lokakuuta 2008.

*I Am... Sasha Fierce* julkaistiin Yhdysvalloissa 18. marraskuuta 2008, ja sitä ennen Japanissa 12. marraskuuta, Australiassa ja Saksassa 14. marraskuuta ja Ranskassa sekä Iso-Britanniassa 17. marraskuuta. Albumin deluxe-versio julkaistiin samanaikaisesti normaaliversion kanssa. Beyoncé esitti kappaleen ”If I Were a Boy” 31. tammikuuta 2010 järjestetyssä 52. Grammy-gaalassa sekä cover-version Alanis Morissetten kappaleesta ”You Oughta Know” (1995). Platinapainoksen bonuskappaleen ”Why Don’t You Love Me” täyspitkä musiikkivideo julkaistiin 4. toukokuuta 2010, sen jälkeen kun kappale oli julkaistu promosinglenä.

Albumin singlejen tanssiremikseistä koostuva CD *[[Above and Beyoncé: Video Collection & Dance Mixes]]* julkaistiin 16. kesäkuuta 2009. Levyllä oli myös ”Ego” -kappaleen remix-versio Kanye Westin kanssa. Leyy koostui myös DVD:stä, jolla oli musiikkivideoita ja materiaalia kulissien takaa. *I Am... Sasha Fiercen* platinapainos julkaistiin Australiassa Beyoncén 28-vuotissyntymäpäivänä 4. syyskuuta 2009 ja Yhdysvalloissa 20. lokakuuta 2009. Se sisälsi cover-version Billy Joelin vuoden 1979 kappaleesta ”Honesty” sekä DVD:n, jolla oli albumin singlejen musiikkivideot. Albumin deluxe-versio julkaistiin uudelleen Yhdysvalloissa 23. marraskuuta 2009, ja se sisälsi kaikki aiemmin julkaistut kappaleet sekä uudet kappaleet ”Poison” ja ”Video Phone” -kappaleen remix-version Lady Gagan kanssa. Samana päivänä julkaistiin myös digitaalisesti ladattava EP-levy *I Am... Sasha Fierce – The Bonus Tracks*, joka sisälsi uudet kappaleet ja kappaleen ”Why Don’t You Love Me”.

Albumia edistääkseen Beyoncé lähti *[[I Am... World Tour (kiertue)|I Am...]]* -maailmankiertueelle, joka alkoi 26. maaliskuuta 2009 Edmontonista, Kanadasta ja päättyi 18. helmikuuta 2010 Port of Spainiin, Trinidad ja Tobagoon. Pollstarin mukaan vuoden 2010 konsertit tuottivat yhteensä 17,2 miljoonaa dollaria ja vuoden 2009 konsertit 86 miljoonaa dollaria, mikä toi kiertueen kokonaistuoton 103,2 miljoonaan dollariin 97 konsertista. *I Am... Yours* -konserttiresidenssi Las Vegasin Encore-teatterissa taltioitiin 2. elokuuta 2009 ja julkaistiin marraskuun 2009 lopulla DVD:nä, CD:nä ja televisiospesiaalina nimellä *[[I Am... Yours: An Intimate Performance at Wynn Las Vegas]]*. Kiertueen eri esityksiä kuvattiin konserttitaltiointia varten ympäri maailmaa, ja DVD *[[I Am... World Tour (livealbumi)|I Am... World Tour]]* julkaistiin 30. marraskuuta 2010.

## Singlet
Beyoncé julkaisi albumin ensimmäisenä singlenä kaksi kappaletta 8. lokakuuta 2008. ”If I Were a Boy” nousi Yhdysvaltain Billboard Hot 100 -listan sijalle kolme, ykköseksi kahdeksalla muun maan listalla ja kymmenen parhaan joukkoon monilla muilla listoilla. Suomessa kappale oli parhaimmillaan singlelistan sijalla 11 ja latauslistan sijalla 7. Toinen kappale ”Single Ladies (Put a Ring on It)” nousi Billboard Hot 100 -listan ykköseksi, mikä teki siitä Beyoncén viidennen listaykkösen. Kappale menestyi hyvin myös maailmanlaajuisesti, nousten kymmenen parhaan joukkoon ympäri maailmaa. Recording Industry Association of American (RIAA) mukaan singlet ovat myyneet vastaavasti tuplaplatinaa ja nelinkertaista platinaa. ”Diva” julkaistiin ainoastaan Yhdysvalloissa ja nousi Hot 100 -listalla sijalle 19. Seuraava kansainvälisesti julkaistu single ”Halo” nousi Yhdysvaltain Hot 100 -listan sijalla viisi ja oli kaupallinen menestys yltäen kymmenen parhaan joukkoon listoilla ympäri maailmaa. RIAA myönsi kappaleelle tuplaplatinalevyn 5. tammikuuta 2010. 

*I Am...* -kiertueen julkistuksen jälkeen kaksi muuta singleä oli tarkoitus julkaista: ”Broken-Hearted Girl” ja ”Sweet Dreams”. Ne kuitenkin vaihtoivat järjestystä ja niistä tuli kuudes sekä seitsemäs single. ”Sweet Dreams” nousi kymmenen parhaan joukkoon useissa maissa, mukaan lukien Yhdysvalloissa ja ylsi Uuden-Seelannin singlelistan kärkisijalle. RIAA myönsi kappaleelle platinalevyn 5. tammikuuta 2010.  Seitsemäs single ”Broken-Hearted Girl” nousi neljänkymmenen parhaan joukkoon ympäri maailmaa, vaikka sitä ei julkaistu Yhdysvalloissa. ”Video Phone” julkaistiin albumin kahdeksantena singlenä 22. syyskuuta 2009, ja siitä julkaistiin myös pidennetty remix yhdysvaltalaisen laulaja Lady Gagan kanssa.  Yhdeksäs ja viimeinen single ”Why Don’t You Love Me” julkaistiin 2. heinäkuuta 2010. Heinäkuuhun 2010 mennessä albumin digitaalisia kappaleita oli myyty Yhdysvalloissa yhteensä 12,3 miljoonaa yksikköä, ja Columbia Recordsin mukaan albumia on myyty maailmanlaajuisesti 15 miljoonaa digitaalista singleä.

## Vastaanotto
*I Am... Sasha Fierce* sai kriitkoilta vaihtelevia arvioita. Metacritic -sivuston arvosteluista albumin keskiarvoksi tuli 62 pistettä 24 arviosta. *Slant* -lehden Sal Cinquemani kirjoitti, että albumin ”vahvuus” on ”sen yksittäisissä kappaleissa [...] todiste siitä, että Beyoncé on yksi tämän päivän luotettavimmista artisteista”. Hän kuitenkin katsoi, että ”todellinen ristiriita on siinä, ettei hän kykene sovittamaan yhteen *I Am...* -levyn aikuistunutta, sentimentaalista tyyliä ja *Sasha Fiercen* modernia ja rohkeampaa tyyliä.” *[[The Observer]]* -lehden Adam Mattera puolestaan piti molempia levyjä pinnallisina. Hänen mukaansa ensimmäinen levy on ”liian kiireinen jahdatessaan radiomuotteja paljastaakseen mitään aitoa” ja hän arvosteli toisen levyn ”itsenäisten naisten hymnikulkuna, jonka kappaleet ”Single Ladies” ja ”Diva” inspiroivat drag queeneja ympäri maailmaa, mutta jättävät muut ymmälleen.”

AllMusic -sivuston Andy Kellman kutsui tupla-albumin ”kikkaa” ”heppoiseksi” ja piti enemmän toisesta levystä, jota hän kutsui ”kelvolliseksi, joskin helposti unohdettavaksi, iloiseksi popiksi”. Hänen mukaansa *I Am...* -levyllä ”Beyoncé tulkitsee jokaisen rivin täydellä tunteella, mikä melkein pelastaa kokonaisuuden jäykkyyden”. *[[Soundi]]n* Pauli Kallio kutsui toisen levyn ”yritystä kovaksi, ellei epätoivoiseksi”. *[[Spin (aikakauslehti)|Spin]]* -lehden Stacey Anderson kommentoi, että ensimmäinen levy ”harhailee hidastempoisten kappaleiden parissa” ja kuvaili *Sasha Fierce* -puolta ”kiinnostavaksi, mutta laimennetuksi suunnaksi”.

### Arvostelut
* Metacritic: 62/100
* AllMusic: 
* *[[The Observer]]*: 
* *[[Soundi]]*: 
* *[[The Guardian]]*: 
* *[[Pitchfork]]*: 5,7/10
* *[[USA Today]]*: 

## Kaupallinen menestys
*I Am... Sasha Fierce* debytoi Yhdysvaltain Billboard 200 -listan sijalla yksi myyden 482 000 kappaletta ensimmäisen viikon aikana. Albumi oli Beyoncén kolmas peräkkäinen ykkösalbumi ja neljäs, jos lasketaan mukaan Destiny’s Childin albumi *[[Survivor (Destiny’s Childin albumi)|Survivor]]* (2001). Vuoden 2008 loppuun mennessä albumia oli myyty 1 969 000 kappaletta kuuden viikon aikana, ja *Billboardin* mukaan se oli vuoden 2008 kymmenenneksi myydyin albumi. RIAAn mukaan se on myynyt kuusinkertaisen platinalevyn verran. Heinäkuuhun 2022 mennessä albumia oli myyty Yhdysvalloissa 8,12 miljoonaa kappaletta. Iso-Britanniassa *I Am... Sasha Fierce* debytoi albumilistan sijalla kymmenen, mikä oli Beyoncén siihen asti matalin sijoitus ensimmäisellä listaviikolla, vaikka albumi oli myynyt enemmän kuin hänen edellinen studioalbumi *[[B’Day]]* (2006). Hänen esiintyessään *[[The X Factor (Iso-Britannia)|The X Factorin]]* viidennen tuotantokauden finaalissa voittaja Alexandra Burken kanssa, albumi nousi albumilistalla sijalle yhdeksän. Singlejen, erityisesti ”Sweet Dreamsin” ansiosta albumi nousi parhaimmillaan sijalle kaksi 39. viikollaan 16. elokuuta 2009. Albumi on Beyoncén myydyin albumi Iso-Britanniassa, jossa sitä on myyty yli 1,5 miljoonaa kappaletta. British Phonographic Industryn (BPI) mukaan albumi on myynyt kuusinkertaisen platinalevyn verran.

Australiassa *I Am... Sasha Fierce* debytoi sijalla yhdeksän 24. marraskuuta 2008 ja nousi parhaimmillaan sijalle kolme lokakuussa 2009. Vuonna 2023 Australian Recording Industry Association (ARIA) myönsi albumille viisinkertaisen platinalevyn sertifikaatin. Uudessa-Seelannissa albumi debytoi sijalla 16 ja nousi 2. maaliskuta 2009 parhaalle sijalleen kuusi.  ”Sweet Dreams” -singlen suosion ansiosta albumi nousi parhaimmillaan sijalle kolme 21. syyskuuta 2009. Recording Industry Association of New Zealand (RIANZ) myönsi albumille platinalevyn sen oltua listalla 32 viikkoa. Espanjassa albumi debytoi ja oli parhaimmillaan sijalla seitsemän ja on myynyt tuplaplatinaa. Albumi oli vuoden 2009 myydyin kansainvälinen albumi Turkissa. Albumia on myyty maailmanlaajuisesti yli 10 miljoonaa kappaletta, ja helmikuuhun 2017 mennessä se oli kerännyt yli miljardi suoratoistoa.

## Kappaleet
### ''I Am...'' (levy 1)

* Japanin platinapainos sisältää lisäksi kappaleet "If I Were a Boy (Maurice Joshua Mojo UK Remix)”, ”Halo (Dave Audé Club Remix)” ja ”Broken-Hearted Girl (Catalyst Remix)”.
* iTunes Storen ja kansainväliset digitaaliset normaaliversiot siältävät myös kappaleen ”Save the Hero”.
* Latinalaisen Amerikan normaaliversio sisältää kappaleen ”If I Were a Boy” espanjankielisen version ”Si Yo Fuera un Chico”.
* iTunes Storen deluxe-versio sisältää myös ”If I Were a Boy” -kappaleen musiikkivideon.

### ''Sasha Fierce'' (levy 2)

* Japanin platinapainos sisältää lisäksi kappaleet ”Single Ladies (Put a Ring on It) (DJ Escape & Tony Coluccio Remix; Club Version)”, ”Diva (Karmatronic Club Remix)”, ”Ego (OK DAC Remix)”, ”Sweet Dreams (Harlan Pepper & AG III Remix)” ja ”Ego (Remix feat. Kanye West)”
* Yhdysvaltain Walmartin normaaliversio sisältää myös kappaleen ”Why Don’t You Love Me”.
* iTunes Storen deluxe-versio sisältää kappaleen ”Single Ladies (Put a Ring on It)” musiikkivideon.

### Yhden levyn julkaisut

* Kansainvälinen digitaalinen platinapainos sisältää lisäksi kappaleet ”Ego (Slang "Big Ego" Club Mix)” ja ”Diva (Karmatronic Club Mix)”.
* Kansainvälinen iTunes Storen platinapainos sisältää kappaleen ”Sweet Dreams (Steve Pitron and Max Sanna Club Remix)”.

## Lähteet